Lumimyräkkä on aiheuttanut lukuisia onnettomuuksia ja tieltä suistumisia. Liikenne on ollut jumissa valtatiellä 12 Nokian ja Sastamalan välillä. Valtatie 11 Nokian Murhasaaressa oli kokonaan suljettuna lähes neljä tuntia.

Runsas lumisade on vaikeuttanut liikennettä yöstä lähtien. Ajokeli on erittäin huono lumisateen ja tielle kertyneen sohjon vuoksi.

12:25 Pirkanmaan liikenne sujuu pääteillä normaaliin tahtiin. Rampeissa voi olla vielä sohjoa, mutta muuten tiet ovat kunnossa. Pienemmillä teillä ajellaan vielä lumipöperössä. Suurempia kolareita ei ole tämän hetkisten tietojen mukaan ole keskipäivällä sattunut.

Ennusteiden mukaan lumisateiden pitäisi laantua ja osin muuttua märemmiksi.

10:33 Maantieliikenteen aamun kaaos Pirkanmaalla on rauhoittunut vähitellen. Pelastuslaitoksella oli aamun tunteina toistakymmentä liikenteestä johtuvaa tehtävää. Vakavilta loukkaantumisilta on kuitenkin vältytty. Lentoliikenne on ollut aikataulussaan, eivätkä junatkaan ole myöhästelleet juuri pariakymmentä minuuttia enempää.

9:40 Lääkärihelikopteri ei ole päässyt ilmaan huonon kelin vuoksi. Aamun aikana olisi ollut kaksi onnettomuutta, joissa kopteria olisi tarvittu. Toiveissa on, että kopteri saadaan iltapäivällä ilmaan, jos on tarvetta.

9:20 Moni on valinnut oman auton sijasta taksin. Tampereen aluetaksissa on yli tunnin jono. Tilauksia on toista sataa.

9.06 Valtatiellä 12 Nokian Tottijärvellä tilanne on ohi. Ongelmat alkoivat aamuseitsemältä, kun raskas ajoneuvo jumiutui liukkaalla tiellä. Yle Tampereen toimittajan mukaan jono oli pahimmillaan noin 8.30 aikaan yli kilometrin mittainen.

Marjut Suomi / Yle

8:33 Tiellä 12, Kärppälän ja sastamalan ja Nokian kunnanrajan välillä raskas ajoneuvo on ajanut ulos. Yksi ajokaista suljettu liikenteeltä.

8:10 Tampereen Sähkölaitoksen mukaan sähkölinjat ovat kestäneet hyvin. Sen sijaan bussit ovat olleet vaikeuksissa lumisilla ja liukkailla teillä. Tampereen joukkoliikenteestä kerrotaan, että ongelmia on ollut aamuviidestä lähtien. Useita busseja on jumissa, ja hiekka-autoja odotetaan avuksi.

Liikenne hankaluuksissa #Tampere, mutta sähkölinjat näyttävät kestävän talven ensimmäisen lumimyräkän hienosti. pic.twitter.com/2jEK66bdH3 — TampereenSähkölaitos (@Sahkolaitos) 26. lokakuuta 2017

7.53 Nokian Murhasaaren sillan sulkenut tilanne on ohi. Valtatie 11 oli suljettuna lähes neljä tuntia noin aamuneljästä lähtien.

Marjut Suomi / Yle

Täysperävaunu oli lähtenyt heittelehtimään Murhasaaren sillan tuntumassa sillä seurauksella, että perävaunu suistui ulos tieltä ja kellahti kyljelleen. Vetoauto jäi poikittain tielle. Yhdistelmän kuljettaja ei loukkaantunut. Ajoneuvo saatiin hinatuksi pois hieman ennen 7.30.

7:12 Pirkanmaan pelastuslaitos varoittaa Twitterissä erittäin huonosta ajokelistä ja toivoo varovaisuutta teille.

Pirkanmaan pelastuslaitoksen twiitti (siirryt toiseen palveluun)

1.30 12-tiellä Äetsässä, lähellä Sastamalan ja Huittisten rajaa, raskas ajoneuvoyhdistelmä suistuu osittain tieltä. Liikenne ohjattiin kiertotielle, mutta normijärjestykseen päästiin palaamaan jo aamukolmen aikoihin.